***Rosa* ’St. Nicholas’** on *Rosa* Damascena-ryhmään eli kesädamaskonruusuihin kuuluva ruusulajike, jolle on tunnusomaista puolikerrannaiset, vaalean ruusunpunaiset, kulhomaiset kukat. Kukat ovat 6-8 kukan tertuissa.

Alkuperä
--------

Ruusu löytyi Pohjois-Englannissa Richmondin kaupungissa sijaitsevan Pyhän Nikolauksen kartanon puutarhasta. Kartano oli alun perin keskiajalla perustettu luostarin sairaalaksi, mutta se siirtyi 1500-luvun lopulla yksityisomistukseen. Ruusun löysi kartanon puutarhan 1900-luvun alussa suunnitellut ja istuttanut Robert James (1873-1960), jonka perhe oli tullut 1800-luvun lopulla kartanon omistajiksi. Ruusu kaupallistettiin vuonna 1950. Nimensä ’St. Nicholas’ sai löytöpaikkansa perusteella. Robert James oli St. Nicholas kartanon omistajana arvostettu ruusujen kasvattaja ja jalostaja. Hänen kunniakseen on nimetty köynnösruusu *Rosa* ‘Bobbie James’.

’St. Nicholas’ ruusua pidetään damaskonruusun (*Rosa damascena*) ja gallianruusun (*Rosa gallica*) risteymänä. Sen alkuperää ei kuitenkaan varmuudella tunneta.

Damaskonruusut ovat peräisin Lähi-idästä ja ne on tunnettu Euroopassa tuhansia vuosia. Rooman valtakunnan häviämisen myötä damaskonruusut hävisivät Euroopasta, mutta ne palasivat 1200-luvulla takaisin ristiritarien mukana.

Kuvaus
------

’St. Nicholas’ kasvaa noin 0,9-1,5 metrin korkuiseksi, tiheäksi, pystyksi pensaaksi. Versoissa on runsaasti piikkejä. Lehdet ovat tummanvihreät, hiukan kiiltävät, hienosti sahalaitaiset, alta nukkapintaiset. Kukkii runsaasti kesäkuun lopusta heinäkuun loppuun 6-8 kukan tertuissa. Kukat ovat puolikerrannaiset, vaalean ruusunpunaiset, kulhomaiset ja halkaisijaltaan 7-8 cm. Heteet ovat kullankeltaiset ja jäävät jäljelle haalistuneiden terälehtien pudottua. Kukan tuoksu on melko voimakas. Syksyllä ruusuun muodostuu pieniä, punaisia kiulukoita.

Ruusu vaatii aurinkoisen kasvupaikan ja vettä läpäisevän maaperän. Talvenkestävyydeltään se on verrattavissa tertturuusuihin. ’St. Nicholas’ on Suomessa koristepensaana harvinainen, mutta sitä kasvaa Etelä-Suomen ruusutarhoissa esim. Meilahden rosariumissa.

Lähteet
-------

1. ↑  Kesädamaskonruusut - Rosa Damascena-Ryhmä *Finto.fi Suomalainen asiasanasto ja ontologiapalvelu*. Viitattu 11.1.2021.
2. 1 2 3 4  ‘St Nicholas’ - Damascenerros (DamascenaGruppen) - Gammaldags buskros *Trädgårn i Söderfors*. Viitattu 11.1.2021.
3. 1 2 3 4  Gudrun Manell & Bertil K. Johansson: Ruusut - Suomen oloihin soveltaen suomentanut Hannele Vainio - Otava 1998 - Sivu 88
4. ↑  Richmond - North Yorkshire, England *Britannica.com*. Viitattu 11.1.2021.
5. 1 2  St Nicholas Gardens - Richmond, North Yorkshire *StNicholasGardens.co.uk*. Viitattu 11.1.2021.
6. ↑  St. Nicholas Gardens *Yorkshire Guide*. Viitattu 11.1.2021.
7. 1 2  David Poole: Yorkshire - St. Nicholas *HouseAndHeritage.org*.  22.1.2018. Viitattu 11.1.2021.
8. 1 2 3  'St. Nicholas' Simolan Rosario. Viitattu 11.1.2021.
9. 1 2  Bobby James *VillerTheGarden.de*.  17.6.2016. Viitattu 11.1.2021.
10. ↑  Bobbie James - Rambling Rose *DavidAustinRoses.com*. Viitattu 11.1.2021.
11. ↑  Gudrun Manell & Bertil K. Johansson: Ruusut - Suomen oloihin soveltaen suomentanut Hannele Vainio - Otava 1998 - Sivut 84-85
12. ↑  St. Nicholas - Old Rose *DavidAustinRoses.com*. Viitattu 11.1.2021.
13. ↑  St. Nicholas - Damask Rose *AlsipNursery.com*. Viitattu 11.1.2021.
14. ↑  Meilahden arboretumin ruusulajikkeet 2014 *Meilahden rosarium*. Viitattu 11.1.2021.